Na temelju članka 36. Zakona o poljoprivredi („Narodne novine“ broj 118/18 i 42/20) i članka 29. Statuta Grada Đurđevca („Službene novine Grada Đurđevca“, br. 3/09., 1/13., 5/14.-pročišćeni tekst, 1/18., 5/18 – pročišćeni tekst, 2/20 i 2/21) Gradsko vijeće Grada Đurđevca na 35. sjednici održanoj dana 17. ožujka 2021. donijelo je

**PROGRAM POTPORA U POLJOPRIVREDI NA PODRUČJU GRADA ĐURĐEVCA ZA RAZDOBLJE 2021. – 2025. GODINU**

1. OPĆE ODREDBE

Članak 1.

Programom potpora u poljoprivredi na području Grada Đurđevca za razdoblje 2021. – 2025. godinu (u daljnjem tekstu: Program) utvrđuju se mjere za unaprjeđenje poljoprivrede, temeljem kojih se iz gradskog proračuna dodjeljuju nepovratna financijska sredstva. Programom se uređuju uvjeti i kriteriji za ostvarivanje potpore iz poljoprivrede.

Ciljevi Programa su sljedeći:

- opstanak poljoprivrednih gospodarstava na području grada,

- unapređenje i modernizacija poljoprivredne proizvodnje,

- očuvanje i razvoj ruralnih područja i ruralnih vrijednosti,

- poticanje gospodarstva na cjelokupnom području grada.

Članak 2.

Potpore male vrijednosti dodjeljuju se sukladno pravilima EU o pružanju državne potpore poljoprivredi i ruralnom razvoju propisanim Uredbom Komisije (EZ) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (u daljnjem tekstu: Uredba 1408/2013).

Sukladno članku 1. Uredbe 1408/2013, ovaj se Program primjenjuje na potpore dodijeljene poduzetnicima koji se bave primarnom proizvodnjom poljopri-vrednih proizvoda, uz iznimku:

1. a) potpora čiji je iznos određen na temelju cijene ili količine proizvoda stavljenih na tržište,
2. b) potpora djelatnostima vezanima uz izvoz, to jest potpora koje su izravno vezane uz izvezene količine, potpora za osnivanje i upravljanje distribucijskom mrežom ili za neke druge tekuće troškove vezane uz izvoznu djelatnost,
3. c) potpora uvjetovanih korištenjem domaćih umjesto uvoznih proizvoda.

Ostale potpore koje se dodjeljuju po ovom Programu iz članka 1. dodjeljuju se sukladno pravilima EU o pružanju državne potpore propisanim Uredbom Komisije (EZ) br. 1407/2013 od 18. prosinca 2013. o primjeni članka 107. i 108. Ugovora o funkcioniranju Europske unije na de minimis potpore (u daljnjem tekstu: Uredba 1407/2013).

Članak 3.

Sukladno članku 2. Uredbe 1408/2013, „poljoprivredni proizvodi“ znači proizvodi iz Priloga I. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom Vijeća (EZ) br. 104/2000.

Članak 4.

Sukladno članku 2., točka 2. Uredbe 1408/2013 i članku 2. točka 2. Uredbe 1407/2013 pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa:

1. (a) jedno poduzeće ima većinu glasačkih prava dioničara ili članova u drugom poduzeću;
2. (b) jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
3. (c) jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća;
4. (d) jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.

Sukladno stavku 1. i 2. ovog članka korisnici potpore iz proračuna Grada Đurđevca mogu biti poljoprivredna gospodarstva upisana u Upisnik poljoprivrednih gospodarstva, koja imaju sjedište odnosno prebivalište, i čija se proizvodnja odvija, na području Grada Đurđevca i nemaju nepodmirenih obveza prema Gradu Đurđevcu i trgovačkim društvima kojima je Grad Đurđevac osnivač ili ima vlasnički udjel u temeljnom kapitalu.

Poljoprivredna gospodarstva obuhvaćaju sljedeće subjekte u poljoprivrednoj proizvodnji: obiteljska poljoprivredna gospodarstva, obrti, trgovačka društva, udruge i zadruge registrirane za obavljanje poljoprivredne djelatnosti.

Članak 5.

Troškovi PDV-a nisu prihvatljivi za odobravanje potpore.

1. POTPORE POLJOPRIVREDI

Članak 6.

Grad Đurđevac će u razdoblju 2021. – 2025. godini dodjeljivati potpore sukladno Uredbi 1407/2013 za sljedeće aktivnosti:

Mjera 1: Potpora male vrijednosti za korištenje oznaka kvalitete

Mjera 2: Potpora male vrijednosti za projekte u pčelarstvu,

Mjera 3: Potpora male vrijednosti za nabavu poljoprivredne opreme i strojeva,

Mjera 4: Potpora male vrijednosti za uvođenje turističke ponude na OPG-u,

Mjera 5: Potpora male vrijednosti za razvoj turističke ponude na OPG-u.

Grad Đurđevac će u razdoblju 2021. – 2025. godine dodjeljivati potpore sukladno Uredbi 1408/2013 za slijedeće aktivnosti:

Mjera 6: Potpora male vrijednosti za proizvodnju u palstenicimai/ili staklenicima

Mjera 7: Potpora male vrijednosti za podizanje novih višegodišnjih nasada

Mjera 8: Potpora male vrijednosti za osnivanje i proširenje matičnog stada ,

Mjera 9: Potpora male vrijednosti za umjetno osjemenjivanje goveda ,

Mjera 10: Potpora male vrijednosti za umjetno osjemenjivanje krmača,

Mjera 11: Potpora male vrijednosti za rad proizvođačkih organizacija,

Mjera 12: Potpora male vrijednosti za proizvodnju ljekovitog bilja ,

Mjera 13: Potpora male vrijednosti za držanje autohtonih pasmina domaćih životinja.

III. KRITERIJI I MJERILA ZA POTPORU U POLJOPRIVREDI

**MJERA 1:** ***Potpora male vrijednosti za korištenje oznake kvalitete poljoprivredno - prehrambenih proizvoda „Kvaliteta Podravine“ te sufinanciranje korištenja drugih oznaka kvalitete***

SVRHA TEKUĆEG PROJEKTA: Povećanje prepoznatljivosti lokalnih proizvoda kroz vizualni identitet regionalne oznake kakvoće prehrambenih poljoprivrednih proizvoda s područja Grada Đurđevca.

KORISNICI: Fizičke i pravne osobe upisane u Upisnik poljoprivrednih gospodarstava.

PRIHVATLJIVI TROŠKOVI: Subvencija za izradu oznake koji će Grad Đurđevac, pod propisanim uvjetima davati na korištenje proizvođačima tradicijskih proizvoda i usluga s područja Đurđevca te kotizacija i drugi troškovi za dobivanje oznake kvalitete proizvoda (npr. decanter) te troškovi nastupa na sajmovima.

INTENZITET: Visina potpore po svakom pojedinom zahtjevu subvencionirati će se kroz usluge izrade jednoobraznoga promotivnog materijala sukladno pravilniku Grada Đurđevca za oznaku kvalitete te za nastupe na sajmovima u visini 50% investicije, a maksimalno do 2.000,00 kuna te za troškove dobivanja oznake kvalitete (npr. decanter) u visini 100% investicije, a maksimalno do 5.000,00 kuna.

**MJERA 2: Potpora male vrijednosti za projekte u pčelarstvu,**

SVRHA TEKUĆEG PROJEKTA: Potpora male vrijednosti za sufinanciranje projekata u pčelarstvu sufinanciranih iz Nacionalnog pčelarskog programa.

KORISNICI: Fizičke i pravne osobe upisane u Upisnik poljoprivrednih gospodarstava.

PRIHVATLJIVI TROŠKOVI: Nabava novih pomagala, pribora i opreme koja se koristi u pčelarstvu.

INTENZITET: Visina potpore po svakom pojedinom zahtjevu iznosi maksimalno 50% troškova najviše do 10.000,00 kuna uz uvjet odobrenog sufinanciranja iz Nacionalnog pčelarskog programa.

**MJERA 3: Potpora male vrijednosti za nabavu poljoprivredne opreme i strojeva**

*SVRHA TEKUĆEG PROJEKTA:* Potpora male vrijednosti za nabavu poljoprivredne opreme i strojeva koja će rezultirati povećanjem proizvodnje i kvalitete proizvodnje.

*KORISNICI:* Fizičke i pravne osobe upisane u Upisnik poljoprivrednih gospodarstava kod kojih više od 30% prihoda od prodaje čini prodaja životinja ili primarnih poljoprivrednih prehrambenih proizvoda.

*PRIHVATLJIVI TROŠKOVI:* Nabava nove poljoprivredne opreme i strojeva.

*INTENZITET:* Visina potpore po svakom pojedinom zahtjevu iznosi 30% troškova najviše do 5.000,00 kuna za ratarsku proizvodnju dok za stočarsku proizvodnju (govedarstvo, peradarstvo, svinjogojstvo, kozarstvo, ovčarstvo) te povrtlarstvo i voćarstvo visina potpore po svakom pojedinom zahtjevu iznosi 30% troškova do 10.000,00 kuna.

**MJERA 4: Potpora male vrijednosti za uvođenje turističke ponude na OPG-u**

*SVRHA TEKUĆEG PROJEKTA:* Potpora male vrijednosti za uvođenje turističke ponude na obiteljskom poljoprivrednom gospodarstvu.

*KORISNICI:* Fizičke i pravne osobe upisane u Upisnik poljoprivrednih gospodarstava sa minimalno 1 zaposlenom osobom.

*PRIHVATLJIVI TROŠKOVI:* Pod uvođenje turističke ponude na poljoprivrednom gospodarstvu podrazumijeva se registracija objekata za pružanje ugostiteljskih usluga i usluge smještaja na seoskom domaćinstvu, upis gospodarstva u odgovarajuće registre i upisnike, pribavljanje potrebnih dozvola, atesta i potvrda potrebnih za registraciju OPG-a za bavljenje ugostiteljskom i turističkom djelatnošću, izdaci za doprinose na plaću za zaposlenog nositelja OPG-a sukladno važećim zakonskim propisima, u svrhu obogaćivanja turističke ponude i unaprjeđenja usluge. Prihvatljivi troškovi uključuju sve troškove prilagodbe uvjetima za registraciju OPG-a za obavljanje ugostiteljske i turističke djelatnosti, unaprjeđenje ponude i sadržaja na OPG-u, troškove plaćenih doprinosa te troškove promidžbe proizvoda i usluga koje nudi OPG.

*INTENZITET:*

a) Visina potpore po svakom pojedinom zahtjevu za dodjelu potpore za novo registriranu turističku i/ili ugostiteljsku djelatnost na OPG-u iznosi 1.000,00 kuna i to za potrebe provedbe marketinških aktivnosti (izrada promotivnih materijala, izrada web-stranice i sl.).

b) Visina potpore po svakom pojedinom zahtjevu za dodjelu potpore za uvođenje usluge smještajnih kapaciteta iznosi 10 kn/noćenju za koje je plaćena boravišna pristojba. Sredstva potpore ostvaruju se na kraju godine.

c) Visina potpore po svakom pojedinom zahtjevu za dodjelu potpore za unaprjeđenje usluge smještajnih kapaciteta iznosi 2.000,00 kuna/novoregistrirani krevet/godišnje. Sredstva potpore ostvaruju se na kraju godine i to na ime izvršenih ulaganja u uređenje smještajnih kapaciteta, unaprjeđenje usluge i stvaranje dodatnih sadržaja na poljoprivrednom gospodarstvu.

d) Visina potpore po svakom pojedinom zahtjevu za dodjelu potpore za registraciju ugostiteljskih i turističkih usluga sa smještajnim kapacitetima na OPG-u iznosi 100% troškova, do maksimalno 7.000 kn. Sredstva potpore ostvaruju se na ime plaćenih troškova ishođenja dozvola i/ili rješenja prilikom registracije OPG-a za bavljenje turističkom djelatnošću uz uvjet ishođenja kategorizacije objekta.

e) Visina potpore po svakom pojedinom zahtjevu za dodjelu potpore za zapošljavanje nositelja ili člana na OPG-u utvrđena je u visini doprinosa za HZMO i HZZO. Pravo na potporu imaju osobe koje obavljaju poljoprivrednu djelatnost kao jedino ili glavno zanimanje, a upisane su u Upisnik poljoprivrednih gospodarstava u svojstvu nositelja ili člana, a doprinose plaćaju po rješenju Porezne uprave. Maksimalni iznos potpore je 600,00 kn mjesečno.

**MJERA 5: Potpora male vrijednosti za razvoj turističke ponude na OPG-u**

*SVRHA TEKUĆEG PROJEKTA:* Potpora male vrijednosti za razvoj turističke ponude na obiteljskom poljoprivrednom gospodarstvu.

*KORISNICI:* Fizičke i pravne osobe upisane u Upisnik poljoprivrednih gospodarstava.

*PRIHVATLJIVI TROŠKOVI:* Pod uvođenje turističke ponude na poljoprivrednom gospodarstvu podrazumijeva se izgradnja zatvorenih i otvorenih bazena, unutarnjih ili vanjskih kupelji, teretana, adrenalinskih sprava i adrenalinske opreme, te ugradnja peći na pelete kao dodatne ponude uz uslugu smještaja.

*INTENZITET:* Visina godišnje potpore po pojedinom zahtjevu iznosi 50% vrijednosti investicije do maksimalno:

- 20.000,00 kuna ako je prijavitelj 1 OPG

- 30.000,00 kuna ako su prijavitelji 2 OPG-a

- 40.000,00 kuna ako su prijavitelji 3 i više OPG-ova,

osim za ugradnju peći na pelete čija visina potpore po pojedinom zahtjevu iznosu 50% vrijednosti investicije do maksimalno 5.000,00 kuna.

\* Više OPG-ova registriranih na osobe koje su povezane srodstvom - osobe koje čine prvi nasljedni red po Zakonu o nasljeđivanju, ne ispunjavaju uvjet zajedničkog nastupa.

**MJERA 6: Potpora male vrijednosti za proizvodnju u plastenicima i/ili staklenicima**

*SVRHA TEKUĆEG PROJEKTA:* Povećanje proizvodnje povrća i voća u zatvorenim prostorima (plastenicima i staklenicima) minimalne površine 500 m2.

*PRIHVATLJIVI TROŠKOVI:* Troškovi nabave plastenika, staklenika.

*INTENZITET:* Visina potpore po svakom pojedinom zahtjevu vršiti će se na temelju utvrđene veličine zatvorenog prostora na kojem se uzgajaju kulture. Korisnik može u toku godine ostvariti pravo na subvenciju u visini od 30% troškova najviše do 10.000,00 kuna.

**MJERA 7: Potpora male vrijednosti za podizanje novih višegodišnjih nasada**

*SVRHA TEKUĆEG PROJEKTA:* Povećanje površina intenzivnih voćnjaka, te unapređenje stanja u voćarstvu na području Grada Đurđevca i restrukturiranje površina pod vinogradima za sorte grožđa prema Pravilniku o nacionalnoj listi priznatih kultivara vinove loze („Narodne novine“ 25/2020).

*KORISNICI:* Fizičke i pravne osobe upisane u Upisnik poljoprivrednih gospodarstava. Za restrukturiranje vinograda korisnici moraju biti upisani u Vinogradarski registar prema Pravilniku o registru vinograda, obveznim izjavama, pratećim dokumentima, podrumskoj evidenciji i proizvodnom potencijalu (“Narodne novine” 48/2014).

*PRIHVATLJIVI TROŠKOVI:* Nove sadnice voća i/ili loznih cijepova.

*INTENZITET:* Subvencionira se 40% od prosječne cijene sadnice, ali ne više od 12,00 kn po sadnici, a za orahe i kestene ne više od 32,00 kn po sadnici i ne više od 0,60 kn po sadnici jagode, za podizanje višegodišnjih nasada voćnjaka na površini ne manjoj od 0,25 ha. Subvencionira se 40% od prosječne cijene loznog cijepa, ne više od 5,00 kn, za podizanje novih višegodišnjih nasada vinograda i potsadnju (minimalno 300 cijepova) postojećih nasada vinograda na površini do 5 ha do najviše 5.000,00 kuna.

**MJERA 8: Potpora male vrijednosti za osnivanje i proširenje matičnog stada**

SVRHA TEKUĆEG PROJEKTA: Povećanje broja jedinki ovaca i koza na području grada Đurđevca

KORISNICI: Fizičke i pravne osobe upisane u Upisnik poljoprivrednih gospodarstava.

PRIHVATLJIVI TROŠKOVI: kupnja muških i ženskih rasplodnih grla za osnivanje i/ili povećanje matičnog stada.

 INTENZITET: Subvencionira se nabava 1 muškog i 1 ženskog rasplodnog grla koze i/ili ovce u 100% iznosu.

**MJERA 9: Potpora male vrijednosti za umjetno osjemenjivanje goveda**

*SVRHA TEKUĆEG PROJEKTA:* Poboljšanje genetskih svojstava goveda.

*KORISNICI:* Fizičke i pravne osobe upisane u Upisnik poljoprivrednih gospodarstava.

*PRIHVATLJIVI TROŠKOVI:* Umjetna oplodnja rasplodnim materijalom visoke kvalitete.

*INTENZITET:* Subvencionirati će se 1. osjemenjivanje sjemenom uzgojno vrijednih-elitnih bikova i ostalim sjemenom u visini punog iznosa.

**MJERA 10: Potpora male vrijednosti za umjetno osjemenjivanje krmača**

*SVRHA TEKUĆEG PROJEKTA:* Poboljšanje genetskih svojstava krmača.

*KORISNICI:* Fizičke i pravne osobe upisane u Upisnik poljoprivrednih gospodarstava.

*PRIHVATLJIVI TROŠKOVI:* Umjetna oplodnja rasplodnim materijalom visoke kvalitete.

*INTENZITET:* Subvencionirati će se osjemenjivanje krmača na način da se onim vlasnicima krmača kojima na njihovo traženje davatelj usluga izvrši osjemenjivanje sjemenom kvalitetnih nerastiva nabavljenom u Centru za reprodukciju. Subvencionirat će se 1. osjemenjivanje u punom iznosu.

**MJERA 11: Potpora male vrijednosti za rad proizvođačkih organizacija**

*SVRHA TEKUĆEG PROJEKTA:* Udruživanje poljoprivrednih proizvođača

*KORISNICI:* Proizvođačke organizacije sa sjedištem na području Grada Đurđevca

*PRIHVATLJIVI TROŠKOVI:* Trošak nabave opreme, uređenja prostora, izrade dokumentacije, trošak plaće zaposlenih i drugi tekući troškovi rada proizvođačke organizacije.

*INTENZITET:* Visina potpore po svakom pojedinom zahtjevu za subvenciju iznosi 50% do maksimalno 5.000,00 kuna.

**MJERA 12: Potpora male vrijednosti za proizvodnju ljekovitog bilja**

*SVRHA TEKUĆEG PROJEKTA:* Povećanje proizvodnje ljekovitog bilja.

KORISNICI: Fizičke i pravne osobe upisane u Upisnik poljoprivrednih gospodarstava.

*PRIHVATLJIVI TROŠKOVI:* Subvencija po hektaru.

INTENZITET: Visina potpore po svakom pojedinom zahtjevu za proizvodnju ljekovitog bilja subvencionirati će se s 1.000,00 kuna/ha.

**MJERA 13: Potpora male vrijednosti za držanje autohtonih pasmina domaćih životinja**

*SVRHA TEKUĆEG PROJEKTA:* Povećanje ekstenzivnog uzgoja i držanja autohtonih pasmina kokoši i pura (kokoš hrvatica, grahorasta kokoš, domaća purica).

*KORISNICI:* Fizičke i pravne osobe upisane u Upisnik poljoprivrednih gospodarstava.

*PRIHVATLJIVI TROŠKOVI:* Subvencija za uzgoj pilića i pura.

*INTENZITET:* Visina potpore po svakom pojedinom zahtjevu za uzgoj kokoši subvencionirati će se s 15 kuna/kljun kupljenom iz registriranog jata upisanog u Upisnik. Visina potpore po svakom pojedinom zahtjevu za uzgoj domaćih purica subvencionirati će se s 30 kuna/kljun.

Uvjet za dobivanje potpore za MJERU 4. stavak e) i MJERU 5. je ostvarenje sljedećih uvjeta popunjenosti:

- za 1. godinu poslovanja OPG-a uvjet popunjenosti je minimalno 20% kapaciteta,

- za 2. godinu poslovanja OPG-a uvjet popunjenosti je minimalno 30% kapaciteta,

- za 3. godinu poslovanja OPG-a uvjet popunjenosti je minimalno 40% kapaciteta,

- za više od 3. godine poslovanja (OPG-ovi osnovani prije 01.01.2018.) uvjet popunjenosti je minimalno 40% kapaciteta,

- popunjenost kapaciteta utvrđuje se uvidom u e-Visitor

IV. NAČIN DODJELE POTPORE I IZVJEŠĆIVANJE

Članak 8.

Sukladno članku 3. Uredbe 1408/2013 ukupan iznos potpora male vrijednosti koji je dodijeljen jednom poduzetniku ne smije prijeći iznos od 15.000,00 EUR-a tijekom razdoblja od tri fiskalne godine te se ta gornja granica primjenjuje bez obzira na oblik ili svrhu potpore.

Sukladno članku 6. Uredbe 1408/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora tijekom prethodne dvije fiskalne godine i u tekućoj fiskalnoj godini.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1408/2013.

Sukladno članku 3. Uredbe 1407/2013 ukupan iznos potpora male vrijednosti koji je dodijeljen jednom poduzetniku ne smije prijeći iznos od 200.000,00 EUR-a tijekom razdoblja od tri fiskalne godine te se ta gornja granica primjenjuje bez obzira na oblik ili svrhu potpore.

Sukladno članku 6. Uredbe 1407/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti iz drugih izvora tijekom prethodne dvije fiskalne godine i u tekućoj fiskalnoj godini.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1407/2013.

Ukupan iznos potpora male vrijednosti koji je dodijeljen jednom poduzetniku od strane Grada Đurđevca ne smije prijeći iznos od 5.000,00 EUR-a tijekom razdoblja od tri fiskalne godine te se ta gornja granica primjenjuje bez obzira na oblik ili svrhu potpore.

V. ZAVRŠNE ODREDBE

Članak 9.

Grad Đurđevac dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1408/2013.

Podnosiocu zahtjeva koji ima dugovanje prema Gradu Đurđevcu i gradskim tvrtkama u većinskom vlasništvu neće se odobriti zahtjev potpore male vrijednosti propisane ovim Programom.

Članak 10.

Za provođenje ovog Programa planirana su sredstva u Proračunu Grada Đurđevca

Gradske potpore će se isplaćivati korisnicima temeljem ovog Programa do utroška planiranih sredstava u Proračunu Grada Đurđevca za proračunsku godinu.

Članak 11.

Grad Đurđevac zadržava pravo kontrole uvidom na terenu ulaganja koje je predmet potpore.

Korisnici potpora dužni su odobrena sredstva koristiti isključivo za namjenu za koju su odobrena.

Korisnici koji nenamjenski utroše odobrena sredstva dužni su odobrena sredstva vratiti u gradski proračun zajedno s obračunatom zakonskom zateznom kamatom i gube pravo sljedećih pet godina na sredstva potpore u poljoprivredi iz proračuna Grada Đurđevac.

Članak 12.

Grad Đurđevac objaviti će javni poziv za dodjelu potpora iz ovog Programa putem internet stranice Grada Đurđevca u kojem će utvrditi rokovi i postupak podnošenja zahtjeva za dodjelu potpora s pripadajućom dokumentacijom.

Članak 13.

Ovaj Program stupa na snagu osmog dana od dana objave u „Službenim novinama Grada Đurđevca“.

GRADSKO VIJEĆE GRADA ĐURĐEVCA

KLASA:

UR. BROJ:

U Đurđevcu, 17. ožujka 2021.

Predsjednik:

Željko Lacković, dipl.iur.